# Yu ken kisim Sapot na Halivim long moni

Queensland Gavman i wok strong long givim sapot long ol manmeri na komiuniti em disasta i painim ol.

Ol i ken putim yu i go long ol lain, i no bilong gavman, long givim yu sapot long sait bilong kaunseling, ol haus, na ol samting bilong yusim long ol haus.

Department of Communities, Child Safety and Disability Services i ken halivim ol manmeri long kisim halivim long sait bilong moni taim disasta i bagarapim ol na ol i no inap stretim bek sindaun bilong ol yet.

**Emergency Hardship Assistance (Wok bilong Halivim Kwik)**

Dispela wok i ken halivim ol manmeri long kisim ol samting ol i mas kisim nau tasol olsem kaikai, ol kolos, ol marasin o ples slip. Wanpela man i ken kisim pe olsem $180 o wanpela famili i gat faivpela (5) manmeri o moa i ken kisim pe inap long $900 o aninit long en.

**Essential Services Hardship Assistance (Wok Halivim long Taim bilong Hevi)**

Dispela wok i ken halivim ol manmeri taim ol bikpela sevis bilong ol (olsem elektrisiti, gas, wara, sueji) i bagarap i stap inap faivpela (5) de o moa, kisim hevi long en na i no inap stretim bek dispela samting. Wanpela man i ken kisim pe olsem $150, o wanpela famili i gat 5-pela manmeri o moa i ken kisim pe inap long $750 o aninit long en.

**Essential Household Contents Grant (Wok bilong givim ol Bikpela Samting bilong Haus)**

Gavman i save skelim inkam bilong ol manmeri na makim husat i ken kisim dispela helpim. Dispela wok i helpim ol lain i no gat insuerens o i no inap kisim insuerens long stretim na givim ol bikpela samting bilong haus. Wan wan manmeri i ken kisim pe olsem $1,765, o tupela marit o famili i ken kisim pe inap long $5,300 o aninit long en.

**Structural Assistance Grant (Wok bilong Stretim Haus)**

Gavman i save skelim hamas moni wan wan manmeri ken kisim na makim husat i ken kisim dispela halivim. Dispela wok i ken helpim ol papamama bilong haus i no gat insuerens long stretim ol haus em disasta i bagarapim. Wan wan man o meri i ken kisim pe olsem $10,995, o tupela marit o famili i ken kisim pe inap long $14,685 o aninit long en.

**Essential Services Safety and Reconnection Scheme (Wok bilong Seifti na Konektim Bek ol Bikpela Sevis)**

Dispela wok i ken halivim ol papamama bilong haus long konektim bek ol bikpela sevis (olsem elektrisiti, gas, wara o sueji) na stretim ol samting bilong sevis i bin bagarap i stap. Dispela wok i ken stretim inap long fopela (4) sevis na givim $200, o aninit long en, long wan wan sevis. Pe bilong stretim ol samting bilong ol dispela sevis em inap long $4,200 olgeta o aninit long en.

**Hau yu ken kisim ol dispela halivim.**

Bilong kisim ol dispela halivim, yu ken go long [www.communityrecovery.qld.gov.au](http://www.communityrecovery.qld.gov.au/) na pulumapim aplikeisen fom i stap long en, o ringim Community Recovery Hotline long 1800 173 349 we Kastoma Sevis Opisa bai i helpim yu long pulumapim dispela aplikeisen fom, o kam lukim ol lain bilong Community Recovery Hub sapos em i op i stap. Bilong kisim moa infomasen, yu ken lukim [www.qld.gov.au/communityrecovery](http://www.qld.gov.au/communityrecovery)